Μετά την καταστροφή που άφησε περισσότερους από 1.400 νεκρούς, το Νεπάλ επιχειρεί να μειώσει τον κίνδυνο νέων πλημμυρών από ασταθείς παγετωνικές λίμνες στα Ιμαλάια

To Νεπάλ ετοιμάζεται να ξεκινήσει μέσα στο τρέχον οικονομικό έτος ένα ιδιαίτερα απαιτητικό σχέδιο για τη σταδιακή αποστράγγιση τεσσάρων παγετωνικών λιμνών, σε μια προσπάθεια να περιορίσει τον κίνδυνο νέων καταστροφικών πλημμυρών.
Η απόφαση έρχεται μετά την πρόσφατη τραγωδία που κόστισε τη ζωή σε περισσότερους από 1.400 ανθρώπους, ενώ οι διασώστες εξακολουθούν να αναζητούν περισσότερους από 5.000 αγνοουμένους στην περιοχή των συνόρων με την Κίνα.
Τον Αύγουστο, η κατάρρευση παγετώνα προκάλεσε κατολισθήσεις και μια ξαφνική πλημμύρα που σάρωσε ολόκληρες κοιλάδες.
«Στόχος μας είναι να μειώσουμε τον κίνδυνο να σπάσουν τα φυσικά φράγματα των λιμνών και να περιορίσουμε τον κίνδυνο πλημμυρών στις περιοχές που βρίσκονται χαμηλότερα», δήλωσε ο Σουμπάς Τουλαντάρ, ειδικός σε κυβερνητικό ερευνητικό κέντρο που έχει αναλάβει την εποπτεία του νέου προγράμματος.

Νεπάλ: Τεράστια κατολίσθηση κατέγραψε η κάμερα – Αποκολλήθηκε τμήμα βουνού
Τέσσερις λίμνες σε υψόμετρο έως 5.483 μέτρα
Σύμφωνα με τον Τουλαντάρ, ειδικά κανάλια θα διοχετεύουν ελεγχόμενα το νερό σε κοντινά ποτάμια.
Το εγχείρημα, ωστόσο, συνοδεύεται από σημαντικούς κινδύνους. Οι εργαζόμενοι θα πρέπει να παραμένουν για μεγάλα χρονικά διαστήματα σε πολύ μεγάλο υψόμετρο, γεγονός που εγκυμονεί κινδύνους για την υγεία τους, ενώ θα βρίσκονται αντιμέτωποι και με την πιθανότητα αιφνίδιων πλημμυρών.
Οι μελέτες και ο σχεδιασμός θα επικεντρωθούν στις λίμνες Thulagi, Lower Barun, Lumding Tsho και Hongu II, στο κεντρικό και ανατολικό Νεπάλ, και θα ξεκινήσουν μέσα στο οικονομικό έτος που ολοκληρώνεται στα μέσα Ιουλίου του 2027.
Οι τέσσερις λίμνες βρίσκονται σε υψόμετρα από 4.050 έως 5.483 μέτρα και συγκαταλέγονται στις δυνητικά πιο επικίνδυνες παγετωνικές λίμνες της χώρας, σύμφωνα με έκθεση του 2020 του Προγράμματος Ανάπτυξης των Ηνωμένων Εθνών και του Διεθνούς Κέντρου Ολοκληρωμένης Ορεινής Ανάπτυξης (ICIMOD).
Το έργο, προϋπολογισμού 50 εκατ. δολαρίων, θα χρηματοδοτηθεί από το Πράσινο Ταμείο για το Κλίμα, το Πρόγραμμα των Ηνωμένων Εθνών για την Ανάπτυξη και την κυβέρνηση του Νεπάλ.
Ο Τουλαντάρ, από το Κέντρο Υδρολογίας και Έρευνας Υδάτινων Πόρων του Νεπάλ, δήλωσε ότι η χώρα διαθέτει την τεχνογνωσία και την εμπειρία που απαιτούνται για την υλοποίησή του.
Η αποστράγγιση μπορεί να διαρκέσει έως έξι χρόνια
Η αποστράγγιση θα γίνει μέσω ελεγχόμενων κατασκευών με θυρίδες και θα αρχίσει μετά την ολοκλήρωση λεπτομερών μελετών, δήλωσε ο εκτελεστικός διευθυντής του Κέντρου, Σαντζίμπ Μπαράλ.
Το έργο μπορεί να χρειαστεί έως και έξι χρόνια για να ολοκληρωθεί.
Θα περιλαμβάνει ακόμη την εγκατάσταση αισθητήρων, τη δημιουργία συστήματος πρόγνωσης και έγκαιρης προειδοποίησης για πλημμύρες, καθώς και δράσεις για την ενίσχυση της ανθεκτικότητας των περιοχών που βρίσκονται χαμηλότερα και την προετοιμασία των τοπικών κοινοτήτων.
Το Νεπάλ έχει υλοποιήσει ανάλογα έργα και στο παρελθόν. Το 2000 μείωσε κατά τρία μέτρα τη στάθμη της παγετωνικής λίμνης Tsho Rolpa στα κεντρικά Ιμαλάια, ενώ πριν από περίπου δέκα χρόνια έκανε το ίδιο στη λίμνη Imja, κοντά στο Έβερεστ.
Η καταστροφή που λειτούργησε ως προειδοποίηση
Η πρόσφατη καταστροφή στο Νεπάλ αποτέλεσε προειδοποίηση για ολόκληρο τον κόσμο, δήλωσε τον περασμένο μήνα στον ΟΗΕ ο 36χρονος πρωθυπουργός Μπαλέντρα Σαχ, σε ομιλία κατά την οποία απέδωσε την κατάσταση στην κλιματική αλλαγή, παρά τις αμελητέες εκπομπές της χώρας του.
Οι παγετώνες που υποχωρούν, οι ασταθείς ορεινές πλαγιές και τα ολοένα πιο απρόβλεπτα ποτάμια δείχνουν, όπως είπε, ότι το Νεπάλ πληρώνει βαρύ τίμημα.
Η χώρα έχει καταγράψει περίπου 26 περιστατικά αιφνίδιας πλημμύρας από παγετωνικές λίμνες τις τελευταίες τέσσερις δεκαετίες.
Κατά μέσο όρο, περισσότεροι από 300 άνθρωποι χάνουν κάθε χρόνο τη ζωή τους στο Νεπάλ εξαιτίας ακραίων κλιματικών φαινομένων, ενώ οι υλικές ζημιές ανέρχονται σε εκατομμύρια δολάρια.
Οι τελευταίες πλημμύρες κατέστρεψαν δώδεκα υδροηλεκτρικά εργοστάσια, δρόμους, γέφυρες, καλλιέργειες και οικισμούς.
Αξιωματούχοι εκτιμούν ότι το οικονομικά πιεσμένο Νεπάλ θα χρειαστεί σχεδόν 5 δισ. δολάρια για την πρώτη φάση της αποκατάστασης.

Το Νεπάλ, επίσημα Ομοσπονδιακή Λαϊκή Δημοκρατία του Νεπάλ είναι μια μεσόγεια ασιατική χώρα, με έκταση 147.181 τ.χλμ. και πληθυσμό 30.034.040 κατοίκους, σύμφωνα με επίσημη εκτίμηση για το 2026. Πρωτεύουσά του είναι η Κατμαντού. 
Βρίσκεται κυρίως στα Ιμαλάια, αλλά περιλαμβάνει επίσης τμήματα της Ινδογαγγητικής Πεδιάδας, συνορεύει με το Θιβέτ της Κίνας στα βόρεια και με την Ινδία στα νότια, ανατολικά και δυτικά, ενώ χωρίζεται στενά από το Μπανγκλαντές με τον διάδρομο του Σιλιγκούρι και από το Μπουτάν από το ινδικό κρατίδιο Σίκκιμ. Το Νεπάλ έχει ποικίλη γεωγραφία, συμπεριλαμβανομένων εύφορων πεδιάδων, υποαλπικών δασικών λόφων και οκτώ από τα δέκα ψηλότερα βουνά του κόσμου, συμπεριλαμβανομένου του Έβερεστ, του υψηλότερου σημείου στη Γη. Το Νεπάλ είναι ένα πολυεθνικό, πολύγλωσσο, πολυθρησκευτικό και πολυπολιτισμικό κράτος, με επίσημη γλώσσα τα νεπαλικά.

